b'\n_START_ARTICLE_\nMilka Martelanc\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8danem \xc5\xa1olanju je do italijanske zasedbe Trsta po 1. svetovni vojni delala v pisarni gradbenega podjetja Ivan Martelanc & drugi v katerem je bil njen o\xc4\x8de Svetko Martelanc (starej\xc5\xa1i) solastnik. Leta 1918 jo je Rde\xc4\x8di kri\xc5\xbe z vojnimi sirotami poslal na 10-tedenske po\xc4\x8ditnice v \xc5\xa0vico. Tu je navezala stike s slovenskimi emigranti v \xc5\xbdenevi, ki so jo povezali z jugoslovanskim odborom v Parizu, ki ji je dal navodila za delo odbora Narodnega sveta v Trstu. Ko jo je po zasedbi Trsta hotela fa\xc5\xa1isti\xc4\x8dna oblast poslati v konfinacijo, se je \xc5\xa1e pravo\xc4\x8dasno umaknila v Kraljevino Srbov, Hrvatov in Slovencev, kjer je bila v Ljubljani administrativni vodja Pisarne za zasedeno ozemlje v Trstu. Leta 1921 se je vrnila v Trst in prevzela vodstvo v tajni\xc5\xa1tvu politi\xc4\x8dnega dru\xc5\xa1tva Edinost. Leto kasneje je od\xc5\xa1la na \xc5\xa1tudij novinarstva v Prago. 8. novembra 1922 so tr\xc5\xbea\xc5\xa1ke gospe ustanovile \xc5\xbdensko podporno udru\xc5\xbeenje, ki je delovalo do sredine leta 1928 in katerega predsednica je bila Antonija Slavik, tajnica pa Milka Martelanc. Da bi imelo dru\xc5\xa1tvo svoje lastno glasilo sta s \xc5\xa1e drugimi dali pobudo za ustanovitev revije \xc5\xbdenski svet, ki je najprej izhajala v Trstu (1923\xe2\x80\x931929), nato pa v Ljubljani (1929\xe2\x80\x931941). Martelan\xc4\x8deva je v \xc5\xbdenskem svetu objavila veliko prispevkov, predvsem strokovnih \xc4\x8dlankov in poro\xc4\x8dil o delovanju \xc5\xbeenskih dru\xc5\xa1tev v Julijski krajini. V samozalo\xc5\xbebi je izdala dve strokovni knjigi: Otro\xc5\xa1ko perilo (Navodila za krojenje, \xc5\xa1ivanje in vezenje perila za otroke) (Trst, 1925) in Oprema za neveste (Trst, 1929). Leta 1928 je morala pred fa\xc5\xa1isti\xc4\x8dnim nasiljem ponovno be\xc5\xbeati iz Trsta v Ljubljano, kjer je kasneje prevzela delo odgovorne urednice revije \xc5\xbdenski svet. Po 2. svetovni vojni je do leta 1953, ko se je upokojila, urejala modno rubriko v \xc5\xbeenskem listu Na\xc5\xa1a \xc5\xbeena._NEWLINE_Milka Martelanc je bila prva slovenska iz\xc5\xa1olana novinarka. Od leta 1930 je bila \xc4\x8dlanica Splo\xc5\xa1nega slovenskega \xc5\xbeenskega dru\xc5\xa1tva.'